รายงานคณะกรรมการตรวจสอบ (เอกสารแนบ 3)

คณะกรรมการตรวจสอบของบริษัท โมเดอร์นฟอร์มกรุ๊ป จำกัด (มหาชน)
ประกอบด้วยกรรมการอิสระ 3 ท่าน โดยได้รับการแต่งตั้งจากคณะกรรมการบริษัท
ซึ่งเป็นผู้ทรงคุณวุฒิและมีประสบการณ์ด้านการเงินและการบริหารองค์กร ได้ปฏิบัติหน้าที่ตามขอบเขต
ความรับผิดชอบที่คณะกรรมการบริษัทได้มอบหมายให้กำกับดูแลและตามกฎบัตรคณะกรรมการตรวจสอบ
ฉบับที่ 3 โดยในปี 2553 มีการประชุมคณะกรรมการตรวจสอบรวม 5 ครั้ง
โดยคณะกรรมการตรวจสอบทุกท่านเข้าร่วมประชุมคิดเป็นร้อยละ 100
ทั้งนี้ได้ประชุมร่วมกับผู้บริหารระดับสูง ฝ่ายตรวจสอบภายในทุกครั้ง
และประชุมร่วมกับผู้สอบบัญชีของบริษัทในการประชุมครั้งแรกของทุกปี
ซึ่งผลการปฏิบัติงานและความเห็นของคณะกรรมการตรวจสอบมีสาระสำคัญสรุปได้ดังนี้

1. การสอบทานงบการเงิน
คณะกรรมการตรวจสอบได้สอบทานและให้ความเห็นชอบงบการเงินรายไตรมาสและงบการเงินประจำปี
2553 ทุกครั้งก่อนเสนอคณะกรรมการบริษัทเพื่อพิจารณาอนุมัติ มีความเห็นว่ารายงานทางการเงิน
รายการที่เกี่ยวโยงกันระหว่างบริษัทกับบริษัทย่อยและบริษัทร่วม
รายการที่อาจก่อให้เกิดความขัดแย้งทางผลประโยชน์ และการเปิดเผยข้อมูลที่เป็นสาระสำคัญ
ได้จัดทำขึ้นอย่างครบถ้วน ถูกต้องตามที่ควร มีความโปร่งใส เชื่อถือได้ของข้อมูลทางการเงิน
เป็นไปตามมาตรฐานและหลักการบัญชีที่รับรองทั่วไป รวมทั้งได้ติดตามและประสานงานกับผู้สอบบัญชี
เกี่ยวกับมาตรฐานการบัญชีที่จะมีการเปลี่ยนแปลงสู่มาตรฐานบัญชีสากล ที่จะมีผลบังคับใช้ในปี 2554
เพื่อรับทราบผลกระทบต่องบการเงินของบริษัท
รวมทั้งพิจารณาข้อเสนอแนะต่อระบบการควบคุมภายใน
รวมถึงเข้าร่วมประชุมกับผู้สอบบัญชีโดยไม่มีฝ่ายจัดการเข้าร่วมประชุม อย่างน้อย 1 ครั้ง
เพื่อหารือถึงประเด็นต่างๆที่พบในระหว่างการตรวจสอบ
และแนวทางแก้ไขปัญหาให้เกิดประโยชน์แก่บริษัท
ทั้งนี้งบการเงินทุกฉบับดังกล่าวได้ผ่านการตรวจสอบและสอบทานและให้ความเห็นอย่างไม่มีเงื่อนไขจากผู้สอบบัญชีรับอนุญาตที่เป็นอิสระ

2. การทำรายการเกี่ยวโยง คณะกรรมการตรวจสอบได้พิจารณา สอบทาน ให้ความเห็นชอบ
และเปิดเผยข้อมูล และการปฏิบัติการในรายการระหว่างกัน รายการเกี่ยวข้องกัน
และรายการเกี่ยวโยงกันระหว่างบริษัทกับบริษัทย่อยและบริษัทร่วม
ซึ่งอาจทำให้เกิดความขัดแย้งทางผลประโยชน์กับบริษัทก่อนเสนอคณะกรรมการเพื่ออนุมัติ ซึ่งในปี
2553 ไม่มีรายการเกี่ยวโยง ส่วนใหญ่เป็นรายการทางการค้าอันเป็นธุรกิจปกติทั่วไป
โดยบริษัทได้ถือปฏิบัติตามนโยบายและเปิดเผยข้อมูลตามหลักเกณฑ์ของตลาดหลักทรัพย์แห่งประเทศไทย

3. การควบคุมภายใน
คณะกรรมการตรวจสอบได้รับมอบหมายจากคณะกรรมการบริษัทให้รับผิดชอบกำกับดูแลให้ฝ่ายบริหารจัดให้มีระบบควบคุมภายในอย่างมีประสิทธิภาพและเพียงพอ
โดยครอบคลุมทุกด้านทั้งด้านงบการเงิน บัญชี การปฏิบัติงาน การดำเนินการให้เป็นไปตามกฎหมาย
ฯลฯ
และจัดให้มีกลไกการตรวจสอบและการถ่วงดุลที่มีประสิทธิภาพเพียงพอในการปกป้องรักษาและดูแลเงินทุนของผู้ถือหุ้น
และสินทรัพย์ของบริษัทอยู่เสมอ
เน้นให้ทุกหน่วยงานสามารถตรวจสอบและประเมินจุดควบคุมของทุกระบบงานได้ด้วยตนเองให้มากขึ้น
(Control Self Assessment) เพื่อลดโอกาสที่จะเกิดความเสี่ยงและปฏิบัติงานได้ตามเป้าหมาย
และตามระบบการควบคุมภายในที่กำหนดไว้ โดยในปี
2553คณะกรรมการบริษัทและคณะกรรมการตรวจสอบได้ประเมินประสิทธิภาพและความเพียงพอของการควบคุมภายใน
อ้างอิงตามแนวทางมาตรฐาน COSO – ERM ซึ่งมีองค์ประกอบการควบคุมภายใน 8 องค์ประกอบ
และตามแนวทางของตลาดหลักทรัพย์แห่งประเทศไทย แล้ว เห็นว่าบริษัทมีระบบการควบคุมภายในที่

เพียงพอ เหมาะสม
รายละเอียดตามรายงานสรุปความเห็นเกี่ยวกับการประเมินประสิทธิภาพระบบการควบคุมภายใน
ภายใต้หัวข้อการควบคุมภายในในรายงานประจำปีแล้ว

4. การสอบทานการกำกับดูแลกิจการที่ดี
คณะกรรมการบริษัทได้ตระหนักถึงความสำคัญของการกำกับดูแลกิจการที่ดี
และได้มีการพัฒนาการกำกับดูแลกิจการที่ดีอย่างเป็นระบบและต่อเนื่อง
โดยได้จัดทำเป็นคู่มือหลักการกำกับดูแลกิจการที่ดีของบริษัทเป็นฉบับที่ 3 แล้ว
และได้ให้คณะผู้บริหารและฝ่ายตรวจสอบภายในภายใต้การกำกับดูแลของคณะกรรมการตรวจสอบเป็นผู้รับผิดชอบในการกำกับดูแล
และได้มีการประเมินผลการปฏิบัติตามนโยบายกำกับดูแลกิจการเป็นประจำทุกปี
โดยได้เปิดเผยไว้ภายใต้หัวข้อ “การปฏิบัติตามหลักการกำกับดูแลกิจการที่ดี”
ในรายงานประจำปีนี้แล้ว

5. การปฏิบัติตามกฎหมายและระเบียบทางการที่เกี่ยวข้อง
คณะกรรมการตรวจสอบได้พิจารณาและสอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์แห่งประเทศไทย
( ฉบับที่ 4 ) พ.ศ. 2551 ข้อกำหนดของตลาดหลักทรัพย์ฯ
สำนักงานคณะกรรมการกำกับหลักทรัพย์และตลาดหลักทรัพย์ คณะกรรมการกำกับตลาดทุน
และกฎหมายอื่นที่เกี่ยวข้องกับธุรกิจของบริษัทแล้ว
เห็นว่าบริษัทได้มีการปฏิบัติตามกฎหมายและระเบียบทางการที่เกี่ยวข้องอย่างถูกต้อง

6. การกำกับดูแลงานตรวจสอบภายใน
คณะกรรมการตรวจสอบได้พิจารณาและอนุมัติแผนงานตรวจสอบภายในประจำปี 2554
ตามกระบวนการบริหารความเสี่ยง สอบทานผลการปฏิบัติงานของฝ่ายตรวจสอบภายในทุกไตรมาส
โดยให้คำแนะนำและติดตามการดำเนินการแก้ไขตามรายงานผลการตรวจสอบในประเด็นที่มีนัยสำคัญเพื่อก่อให้เกิดการกำกับดูแลกิจการที่ดี
และมีการควบคุมภายในที่เพียงพอ นอกจากนี้ยังได้อนุมัติงบประมาณประจำปีของฝ่ายตรวจสอบภายใน
ทั้งการฝึกอบรม สัมมนา ของบุคลากร
เพื่อสนับสนุนและส่งเสริมให้พนักงานฝ่ายตรวจสอบภายในได้พัฒนาวิชาชีพอย่างต่อเนื่อง
และความเพียงพอเหมาะสมของบุคคลากรและเครื่องมือที่ใช้ในการตรวจสอบ
ตลอดจนติดตามการประเมินผลและการกำหนดดัชนีวัดผลการปฏิบัติงาน (KPI)
ของฝ่ายตรวจสอบภายใน
เพื่อให้ข้อเสนอแนะให้สอดคล้องกับการพัฒนาคุณภาพการตรวจสอบให้เป็นไปตามมาตรฐานวิชาชีพอย่างต่อเนื่อง

7. การแต่งตั้งผู้สอบบัญชีประจำปี 2553 และกำหนดค่าสอบบัญชี
โดยมีการประเมินผลการปฏิบัติงานของผู้สอบบัญชีในปีที่ผ่านมา ซึ่งเป็นไปตามมาตรฐานการบัญชีที่ดี
รวมทั้งได้สอบทานคุณสมบัติของผู้สอบบัญชีให้ถูกต้องตามประกาศของสำนักงานคณะกรรมกำกับหลักทรัพย์และตลาดหลักทรัพย์
และตลาดหลักทรัพย์แห่งประเทศไทยแล้ว
คณะกรรมการตรวจสอบจึงได้จัดทำความเห็นและเสนอต่อคณะกรรมการบริษัทเพื่อขออนุมัติจากที่ประชุมผู้ถือหุ้นแต่งตั้ง
นางสาวรุ้งนภา เลิศสุวรรณกุล ผู้สอบบัญชีรับอนุญาตเลขที่ 3516 หรือนางสาววิสสุตา จริยธนากร
ผู้สอบบัญชีรับอนุญาตเลขที่ 3853 หรือนางสาวสุมาลี รีวราบัณฑิต ผู้สอบบัญชีรับอนุญาตเลขที่ 3970
บริษัท สำนักงานเอินส์ท แอนด์ ยัง จำกัด เป็นผู้สอบบัญชีของบริษัทประจำปี 2553
กำหนดค่าสอบบัญชีปีละ 1,430,000 บาท

8. ปี 2553 คณะกรรมการตรวจสอบได้ปฏิบัติหน้าที่ด้วยความรอบคอบและเป็นอิสระ
ได้แสดงความเห็นอย่างตรงไปตรงมาเพื่อประโยชน์สูงสุดของบริษัท
โดยไม่มีข้อจำกัดในการได้รับข้อมูล ทรัพยากร และความร่วมมือจากผู้บริหารทุกหน่วยงาน
ซึ่งจากการสอบทานและกำกับดูแลตามขอบเขต ความรับผิดชอบต่อเรื่องดังที่ได้กล่าวแล้วข้างต้น
สรุปได้ว่าโดยรวมของการควบคุมภายใน การบริหารและกำกับดูแลกิจการ มีความโปร่งใส
และมีประสิทธิภาพเพียงพอ ได้เปิดเผยข้อมูล
และแสดงรายการที่เป็นสาระสำคัญตามกฎและข้อบังคับที่เกี่ยวข้อง เป็นไป

ตามกลไกและกระบวนการที่จะต้องปฏิบัติอย่างเคร่งครัด
นอกจากนี้คณะกรรมการตรวจสอบยังได้มีการประเมินผลการปฏิบัติหน้าที่ของตนเองเป็นประจำทุกปี
ตามแนวทางของตลาดหลักทรัพย์แห่งประเทศไทย ซึ่งผลการประเมินประจำปี 2553
คณะกรรมการตรวจสอบมีการปฏิบัติงานที่มีประสิทธิภาพและประสิทธิผลบรรลุตามวัตถุประสงค์ที่ได้รับมอบหมาย